**ሕልሚ መናፍቓን**

ኣብ ኑቡር ግዜ ደቂ-ሰባት ደቂሶም እንከለዉ ይሓልሙ። ጠንቂ ናይ ሕልሚ ኪኢላታት ብክልተ መልክዕ ይገልጽዎ። እቲ ሓደ ዓሚቕ ድልየት ወይ ፍርሒ ወይ ድማ ካብ ስክፍታ ዝብገስ እዩ። እቲ ካልኣይ ድማ ምስ ኑቡር ህይወትና ምትእእስሳር ዘይብሎም ዓጀውጆው እዪም።

ኣብ’ዚ እዋን’ዚ ገለ ሰባት ኣብ ድቃሶም ዘይኮነስ ብደዎም ምስ ሂወትናን ሂወት ሃገርና ምትእስሳር ዘይብሎም ናይ ዓጀውጆው ሕልሚ ክሓልሙ ይርከቡ ኣለዉ። እዚኦም መን እዮም? መበገሲ ዓጀውጆው ናይ ከምዚኦም እንታይ እዩ?

ቀዳማይ ጉጅለ ቅድም ተጋደልቲ ተ.ሓ.ኤ ዝነበሩ ቅድሚ 1981 ሓንሳብ ካብ ሜዳ ኤርትራ ክወጹ እንከለዉ ንምዕራብ ምስ ጠመቱ ክሳብ ሕጂ ተመሊሶም ንምብራቕ ከይጠመቱ ኣብ ስደት ቦኽቢኾም ዝነብሩ፣ ሃገርን ህዝብን ተደራራቢ መስዋእቲ ክኸፍል እንከሎ ንሃገር ቁሊሕ ኢሎም ዘይፈልጡ ኣብ ምሕጫጭን ዘረባን ምፍልላይን ግዚኦም ዘሕለፉ እዮም።

 ካልኣይ ጉጅለ ድሕሪ ነጻነት ሃገራዊ ጉቡኦም ከይገብሩ ብዝተፈላለየ መንገዲ ናብ ስደት ዘምርሑ እዮም። ካብ እዚኦም ገለ ንዝለዓለ ትምህርቲ ተላኢኾም ብኡኡ ኣቢሎም ዝኾብለሉን ገለ ድማ ኣብ መጋባኣያታት ክሳተፉ ንሃገር ወኪሎም ብኡኡ ኣቢሎም ዝሓከሉ፣ ገለ ድማ ኣብ ዝተፈላለያ ምስዮናት ከም ኣምባሳደራትን ኣባላት ኤምባሲ ኮይኖም ዘገልግሉ ዝነበሩ ብገንዘብ ምዕራባውያን ዝሰድዑ፣ ገለ ድማ ብስፖርትን ሙዚቃን ስሞምን ስም ሃገሮም ከስምዩ ዝተላእኹ ብኡኡ ጌሮም ናይ ምዕራብ ናብራ መቂርዎም ካብ ሃገሮም ዝረሓቁ እዮም።

ሳልሳይ ጉጅለ ድማ ኣእምርኦም ብኣውራጃውን ሃይማኖታውን ምፍልላይ ዝተበረዘ ንኤርትራ ንድሕሪት ብምጉታት ኣብ ዘመነ ክፍልታት ክመልስዋ ዝጽዕሩ ቢሂማት እዮም።

ህዝባዊ ግንባር ኣብ ታሪኽ ቃልስታት ዓለም ፍሉይ ታሪኽ ሰሪሑ ዝተዓወተ ውድብ እዩ። ህዝባዊ ግንባር ኣብ ህዝቡ ሙሉእ እምነት ዘለዎ ንህዝቡ ብጉቡእ ኣንቂሑን ወዲቡን ዘቃለሰን ዝሰርሐን ውድብ እዩ። ከምኡ ስለዝኾነ ድማ እዩ እቲ ኤርትራ ነጻ ክትከውን እያ ኢሉ ብዓለም ዘይሕሰብ ዝነበረ ክውን ዝገበረ።

ታሪኽ ብፍላይ ቅኑዕን ዕዉትን ታሪኽን ነባሪ እዩ። ዝተሰርሐ ታሪኽን ጅግንነትን ድማ ዋናን መግለጽን ኣለዎ። ህዝቢ ኤርትራ ብፍላይ ካብ መግዛእቲ ጥልያን ንደሓር ዝገበሮ መኸተ ዋላ’ኳ ኣብ ዓወት ኣይብጻሕ እምበር ከም ብርሃን ጮራ ነቲ ዝቀጸለ ቃልሲ መንገዲ ከፊትሉ እዩ።

ህዝባዊ ግንባር ናይ ውልቀሰባት ውድብ ኣይኮነን። ኣብ ታሪኽ ህዝቢ ኤርትራ እቲ ንዝበዝሕ ህዝቢ ኤርትራ ወዲቡ ዘሳተፈን ዝዓበየ መስዋእቲ ዝኽፈለን ህዝባዊ ግንባር ዝተኸተሎ መስመርን ቃልስን እዩ። እቲ ዝተሰወኣን ዝሰንከለን ብሂወቱ ነጻነት ዝረኣየ ተጋዳላይን ህዝብን ህዝባዊ ግንባር ናቱን ዋንነቱን እያ። እቲ ታሪኽ ድማ ታሪኹ እዩ። ዝኾነ ኤርትራዊ ኣነ ኤርትራዊ እየ ክብል እንተድኣ ኮይኑ በዚ ታሪኽ ክኾርዕን ክሕበንን አለዎ። ካብ’ዚ ወጻኢ ብዘይ ታሪኽ ህ.ግንባር ኤርትራዊ ክኸውን ዝደሊ ድማ ኤርትራዊ ኣይኮነን። ብናይ መን ታሪኽ መንነቱ ክገልጽ። ናይ መን ታሪኽ ኤርትራ ከዘንቱ።

ዋንነት ታሪኽ ከም ቀጻሊ ዘይዛሪ(ዘይውሕጅ) ውሕጅ ምድረበዳ ኣብ ሑጻ ተሰትዩ ዝነቅጽ ወይ ዝሃፍፍ ኣይኮነን። ታሪኽና ቀጻልነት ዘለዎ፣ ዓበይቲ ክብርታት ጽንዓት ተወፋይነት፣ እምነት ኣብ ዕላማ ህዝቢ ዝሕላገቱ እዩ። እዚ ታሪኽ ድማ ታሪኽ ጥራሕ ኮይኑ ከይተርፍ እቲ ኩሉ ክብርታት ናብ መንእሰይ ወለዶ ከነማሓላልፎ ኣሎና። ንደቅናን ደቂ ደቅናን እዚ ክብርታት እንተዘየማሓላሊፍናዮ ብዛዕባ ደሞክራስን ቅዋምን ጥራሕ ንዛረብ እንተኾይና ታሪኽና ከምቲ ኣብ ምድረበዳ ተዘርዩ ዝተርፍ ውሕጅ ታሪኽ ዘይብሉ ሕብረተስብ ኣድነቅቲ ናይ ወጻእተኛት ታሪኽ ኮይና ክንተርፍ ኢና።

ኤርትራ ሃገርና ኣብ ዝሓለፈ 20 ዓመት ዘጓነፋ ጸገማት ዝኾነት ትኹን ሃገር ክትብድሆን ክትጻወሮን ከም ሃገር ጠጠው ክብላን ኣይምኻኣላን። ብሓደ ሸነኽ ኩናት፣ ብካልእ ድማ ቁጠባዊ እገዳን ህዝቢ ኣብ ሃገሩ ረጊኡን ቀሲኑን ከይነብር ንምብትታና ዝተገብረ ሽርሒታት ቀሊል ኣይነበረን።

ሃገራት ቢልዮናት መዓልታዊ እትዋት እናሃለወን ኣብ ኩናት ኣትየን ኣብ ወሽጢ ሓደ ዓመት ዘይመልእ ቁጠበኣን ክሩኽመሽን ኣብ ቅልውላው ክኣትዋ ንዕዘብ ኣሎና። ኤርትራ ኣብ ትሕቲ መሪሕነት ህ.ግ.ደ.ፍ ንካልኣይ ግዜ ንዓለማዊ ኸበባ ሲዒራ ብዓወት ወጺኣ ኣላ። እዚ ሕጂ ዝተረኽበ ዓወት ካብ’ቲ ብ1991 ነጻነትና ዝዓተርናሉ ዓወት ዝፍለ ኣይኮነን።

ብርግጽ ኣብ ዝሓለፈ 20 ዓመት ክስርሑ ዝነበሮም ስርሓት ብሰንኪ ኣቀዲመ ዝገለጽክዎ ኩነታት ኣይተተግበሩን። ሕጂ ግን እቲ ከቢቡና ዝጸንሐ ተጻብኦታት ተፋዂሱ ኣሎ። ነቲ ዝሓለፈና ዕድል ዳግማይ ክንጥቀመሉ እቲ ስራሕ ተጀሚሩ ኣሎ። ኩሉ ግን ብሓደ መዓልትን ለይትን ዝትግበር ኣይኮነን። ምስ’ቲ ኩሉ ሓርጎጽጎጽ ኣብ ዝሓለፈ ዝተራእዩ ጌጋታትን ድኽመታትን ሕጂ ጉቡእ ፍወሳ ክግበረሉ ኣገዳሲ እዩ።

ነዚ ኣብ መንጎ መኸተን እናሃለና ዝተፈጥሩ ድኻማት ሕጂ ተሓለቅቲ ሃገርን ህዝብን መሲሎም እቶም ትማሊ ምስ ናይ ደገ ሓይልታት ብፍላይ ድማ ምስ ስርዓት ወያነ ተሰሪዖም ሃገሮም ደም ዘንብዑን እጃሞምን ጉቡኦምን ከይ ገበሩ ኢዶም ኣጣሚሮም ዝጸንሑ ተበለጽቲ፣ ሎሚ ሽፋን ስግኣት ሉዕላውነት፣ ሰብኣዊ መሰላት ቅዋምን ደሞክራስን ዝብሉ ዘብለጭልጩ ነገራት ብምጭራሕ ኣብ ውሽጢ ህዝቢ ምድንጋራት ክፈጥሩ ይራኣዩ ኣለዉ።

ህ.ግ.ደ.ፍ እቲ ዝለዓለ መስዋእቲ ዝኸፈለ ኣንጻር ኩሎም ንኤርትራ ንምጥፋእ ዝተሰለፉ ሓይልታት ሲዒሩ ዝወጸ ሎሚ ከመይ ኢሉ ሉዕላውነት ሃገርና ኣሕሊፉ ክህብ? ሓደ ሃገር ኣብ ሓደጋ እንከላ ነብሰይ ይጥዓምኒ ኢሉ ዝሃደመን እታ ዝነኣሰት ጉቡኡ ከይገብር ከዕለብጥ ዝጸንሐ ሎሚ ከመይ ኢሉ ሓላይ ሃገር ክኸውን? ልዕሊ ህ.ግንባር ንሉዕላውነት ሃገርና ዝከላኸልን ዘኽብርን ክህሉ ፈጺሙ ዘይሕሰብ እዩ።

ቅዋምን ዲሞክራስን ምኽባር ሰብኣዊ መሰላት ሓደ ካብ’ቲ ኣብ ሳልሳይ ጉባኤ ህ.ግ.ደ.ፍ ዝጸደቀ መሰረታዊ ዕላማታትና እዮም። ወራር ወያነ እንተዘይመጽእ መስርሕ ቅዋም ኣዝዩ ጽቡቅ ሶጒሙ ነይሩ። ቀጺሉ ድማ ብጂ12 ብጂ 15 ዝፍለጥ ምንቅስቃሳት ኣብ ክንዲ ነቲ ተበጊሱ ዝነበረ መስርሕ ምትግባርን ቅዋም ምኽታልን ምስ ናይ ወጻኢ ሓይልታት ብምምሽጣር ምግምጣል መንግስትን ንሉዕላውነት ሃገር ኣብ ሓደጋ ዘእቱ ምንቅስቃሳት ስለዝተራእየ እቲ መስርሕ ብጉቡእ ክቅጽል ኣይከኣለን። እዚ ሽርሒታት እዚ ኣብ ዝሓለፈ 20 ዓመት ኣይኩናት ኣይ ሰላም፣ እገዳን ዝተወድበ ናይ ወጻኢ ሓይልታት ምስግጋር መንእሰያትና ናብ ስደት ስለዘኸተለ፣ ዶባትና ከነጽንዕ ህላዌ ኤርትራ ከነረጋግጽ ሰፍ ዘይብል ክሳራን መስዋእትን ከፊልና።

ጽንዓትን ተወፋይነትን እንተሃልዩ ኩሉ ይክኣል እዩ። ብሳላ ተወፋይነትናን በሊሕ ራእይ መራሕትናን እቲ ምስ ኢትዮጵያ ዝነበረ ኩናት ኣብቂዑ ሓዲሽ መድረኽ ኣቲና ኣሎና። ኣብ’ዚ ሓዲሽ መድረኽ ድማ ኩሉ ተወጊኑ ዝጸንሐ መደባት ክቅጽል ባህርያዊን ኣገዳስን እዩ።መንእሰይ ወለዶ ድማ ታሪኹ ክዕቅብን ኣብ መስርሕ ክንደይ ሕልኽልኽ ከምዘሎ ተረዲኡ ብግዝያዊ ኣብለጭላጪ ጭርሖታት ናይ ዓውለማ (ናይ ምዕራብ ፕሮፖጋንዳ) ከይተደናገረ ሕጋዊ መስርሕ ምህናጽ ደሞክራስን ቁጠባን ከስተብህል እዋናዊ ሓላፍነቱ እዩ።

ርሑስ ቅንያት ነጻነት!

ኤርትራ ንዘልኣለም ትንበር!

ዘልኣለማዊ ዝኽሪ ንሰማእታትና!

ግርማይ የማነ

ርያድ ሱዑዲ ዓረብ